用德祖韻送毛彦時二首  其一
作者：程俱
朝代：宋

paragraphs: 往者玉樓客，棲遲感秋蓬。
龍鍾江海士，屑屑悲窮冬。
今我亦羈旅，號寒思祝融。
故鄉邈千里，胡馬長嘶風。
平生飲最少，亦復賢聖中。
其誰共談笑，無乃志所同。
泮宫備文質，楩楠飾雕櫳。
毛子亦好古，摛辭麗春工。
飄然適我願，一舸來自東。
明時獵英奇，備問羅臯龍。
逢辰若公等，附鳳雲從龍。
遙知賦伐木，相望有梁鴻。